Pakslae tuis nou onwettigArgieffoto Die African Christian Democratic Party (ACDP) het gesê dié party sal ŉ appèl steun teen ŉ hofuitspraak vandeesweek waarin beveel is dat “redelike tugtiging” nie meer ŉ aanvaarbare verweer is teen ŉ aanklag van aanranding nie. Mail and Guardian berig regter Raylene Keightley het Donderdag in die hooggeregshof in Johannesburg bevind “die gemenereg-verdediging van redelike tugtiging is ongrondwetlik en is nie meer van toepassing in ons wetgewing nie”. Lyfstraf is al voorheen as onwettig verklaar in skole, maar daar is nog nie voorheen ŉ regsuitspraak gelewer oor volwassenes wat binne ŉ gesin kinders ŉ pak slae gee nie. Keightley het egter bevind lyfstraf is nie net onwettig in private huishoudings nie, maar kan ook nie op grond van geloofsoortuiging geregverdig word nie. Times Live berig die uitspraak is gelewer in ŉ saak teen ŉ Moslem-pa wat sy seun tuis geslaan het omdat hy na bewering na pornografie gekyk het. Die man is skuldig bevind op twee aanklagte van aanranding met die doel om ernstig te beseer. Hy het appèl aangeteken teen die skuldigbevinding en die kwessie van “redelike tugtiging” van ŉ kind by die huis het tydens die appèl onder die vergrootglas gekom. Die hof het onder meer in sy uitspraak beklemtoon dat die beskerming van kinders veral belangrik is inaggenome die hoë vlak van geweld en mishandeling van kinders in die samelewing. Cheryllyn Dudley, ACDP-LP, het in reaksie op die uitspraak gesê die party stem nie saam met Keightley se uitspraak nie aangesien dit die rol van die parlement, wat daarvoor verantwoordelik is om wette te maak en te wysig, oorneem. “Die parlement, wat die verteenwoordigers van die landsburgers is, het hierdie kwessie oor baie jare al deeglik ondersoek en bevind dit sal nie die gewenste uitwerking hê om redelike tugtiging af te skaf nie,” het sy gesê. “Die verdediging van redelike tugtiging het tot nou toe beteken die matige en redelike tugtiging van kinders deur hul ouers op die ouers se diskresie en vir baie is dit ŉ nie-onderhandelbare verantwoordelikheid.” Sy het gesê hoewel Keightley in haar uitspraak beklemtoon het dat die doel nie is om ouers van ŉ misdaad aan te kla nie, maar eerder om hulle te lei om meer positiewe en effektiewe maniere te vind om hul kinders te dissiplineer, is die ACDP van mening dat die afskaffing van redelike tugtiging negatiewe gevolge sal inhou. “Die afskaffing van redelike tugtiging sal die gesag van ouers ondermyn en hulle ontmagtig. Dit sal ook die aandag aflei en reeds beperkte hulpbronne verder inkort om die werklike probleem van aanranding en geweld teen kinders in Suid-Afrika te takel,” het Dudley gesê. Sy het gesê die party glo ouers moet gerespekteer en ondersteun word in hul belangrike taak om hul kinders groot te maak. “Staats- of wetlike inmenging sonder rede in hierdie sake skend ŉ kind se reg tot liefdevolle dissipline en ouers se reg om hul gesinne te lei en keuses binne die konteks van hul oortuigings te doen.” Sy het gesê die party sal enige appèl in hierdie verband wat in openbare belang gemaak word, ondersteun. Freedom of Religion SA het gesê hy neem kennis van die hofuitspraak en sal binnekort ŉ mediaverklaring in die verband uitreik.